##### ÚSTAVNOPRÁVNY VÝBOR

**NÁRODNEJ RADY SLOVENSKEJ REPUBLIKY**

23. schôdza

Číslo: CRD-1848/2012

127a

**U z n e s e n i e**

**Ústavnoprávneho výboru Národnej rady Slovenskej republiky**

**z 27. novembra 2012**

**Ústavnoprávny výbor Národnej rady Slovenskej republiky**

**dopĺňa uznesenie č. 127 z 20. novembra 2012** k vládnemu návrhu zákona, ktorým sa mení **zákon č. 475/2005 Z. z. o výkone trestu odňatia slobody** a o zmene a doplnení niektorých zákonov v znení neskorších predpisov (tlač 218) v časti pozmeňujúce a doplňujúce návrhy takto:

Za čl. I sa vkladá nový čl. II, ktorý znie:

„**Čl. II**

Zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení zákona č. 211/1997 Z. z., zákona č. 353/1997 Z. z., zákona č. 235/1998 Z. z., zákona č. 240/1998 Z. z., zákona č. 280/1999 Z. z., nálezu Ústavného súdu Slovenskej republiky č. 415/2000 Z. z., zákona č. 291/2001 Z. z., zákona č. 32/2002 Z. z., zákona č. 356/2003 Z. z., zákona č. 514/2003 Z. z., zákona č. 589/2003 Z. z., zákona č. 613/2004 Z. z., nálezu Ústavného súdu Slovenskej republiky č. 125/2005 Z. z., zákona č. 341/2005 Z. z., zákona č. 585/2006 Z. z., zákona č. 84/2007 Z. z., zákona č. 568/2007 Z. z., zákona č. 384/2008 Z. z., zákona č. 477/2008 Z. z., zákona č. 554/2008 Z. z., zákona č. 84/2009 Z. z., zákona č. 192/2009 Z. z., zákona č. 466/2009 Z. z., zákona č. 144/2010 Z. z., zákona č. 151/2010 Z. z., zákona č. 102/2011 Z. z., zákona č. 348/2011 Z. z., zákona č. 230/2012 Z. z. a zákona č. 335/2012 Z. z. sa dopĺňa takto:

Za § 242 sa vkladá § 243, ktorý vrátane nadpisu znie:

„§ 243

Prechodné ustanovenie

účinné od 1. januára 2013

1. Exekútor, ktorý získal vysokoškolské vzdelanie v odbore právo v Českej a Slovenskej Federatívnej Republike alebo v Českej republike do 31. decembra 1993 a ktorý bol vymenovaný za exekútora do 31. decembra 2012, sa považuje za exekútora, ktorý spĺňa podmienku vzdelania podľa § 10 ods.1 písm. b); ustanovenie § 238 ods. 5 sa nepoužije.
2. Občana, ktorý získal vysokoškolské vzdelanie v odbore právo v Českej a Slovenskej Federatívnej Republike alebo v Českej republike do 31. decembra 1993 a nespĺňa podmienku vzdelania podľa § 10 ods. 1 písm. b), nemožno od 1. januára 2013 vymenovať za exekútora; to neplatí, ak bol občan do 31. decembra 2012 zapísaný do zoznamu koncipientov. Na účely vymenovania občana za exekútora a zápisu občana do zoznamu koncipientov sa ustanovenie § 231 nepoužije.“.“.

Zároveň je potrebné vloženie nového článku premietnuť aj v názve zákonu.

Doterajší článok II sa označí ako článok III.

Definitívne sa rieši sporný výklad a aplikačná prax súvisiaca s použitím ustanovenia § 231 Exekučného poriadku. Navrhované ustanovenie potvrdzuje už skorší úmysel zákonodarcu, že účelom ustanovenia § 231 Exekučného poriadku malo byť iba prechodne vytvoriť podmienky pre vymenovanie občana, ktorý získal vysokoškolské vzdelanie v odbore právo v Českej a Slovenskej Federatívnej Republike alebo v Českej republike do 31. decembra 1993, za súdneho exekútora. Podľa navrhovanej právnej úpravy už nebude možné, aby sa občan uchádzajúci sa o vymenovanie za súdneho exekútora, dovolával historicky prekonaného ustanovenia § 231 Exekučného poriadku bez toho, aby súčasne riadne splnil podmienku vzdelania podľa § 10 ods. 1 písm. b). V súlade s princípmi ústavného poriadku Slovenskej republiky sa navrhovanou zmenou nezasahuje do statusu súdnych exekútorov, ktorí s poukazom na § 231 Exekučného poriadku získali exekútorskú licenciu a boli teda z pohľadu nadobudnutého vzdelania legitímne vymenovaní za súdnych exekútorov. Účelom pozmeňujúceho návrhu je aj pro futuro zjednotiť predpoklady vzdelania pre výkon funkcie súdneho exekútora, ktoré boli rozdielne stanovené viacerými čiastkovými novelami Exekučného poriadku.

Róbert Madej

predseda výboru

overovatelia výboru:

Anton Martvoň

Miroslav Kadúc